Svein Hammer

Svein Ottar Hammer (født 15. april 1967) er en norsk forsker og sakprosaforfatter. Han debuterte som forfatter i 2016, og ga i 2022 ut sin femte bok. Hans bøker har norsk politikk og samfunnsutvikling som gjennomgående tema.

Hammer vokste opp på Hemnesberget i Nordland og hadde Trondheim som hovedbase i tre tiår, før han i 2021 flyttet tilbake til Hemnesberget. Han er utdannet ved NTNU, med hovedfag i sosiologi i 1995. I 2003 fullførte han dr.polit.-graden, og arbeidet i 2005–2008 som samfunnsforsker ved NTNU. Hans forskning har handlet om politiske diskurser, styringskunst og samfunnsforming. I tillegg har han blant annet arbeidet som vurderings- og utviklingskonsulent i Trondheim kommune (2001–2005), som FoU-ansvarlig i Husbanken (2009–2012) samt miljøsosiolog ved Nord universitet i Bodø (2019–2021). Fra høsten 2021 er han daglig leder ved Okstindan natur- og kulturpark, med ansvar for bærekraftig samfunns- og næringsutvikling.

I 1995 tok han med seg impulser fra sommeruniversitetet i Essex i England, og ble en tidlig bidragsyter til etableringen av diskursanalyse i norsk samfunnsvitenskap. Han fordypet seg spesielt i Michel Foucaults forfatterskap, og ga i 2017 ut en introduksjonsbok til Foucaults analytiske univers.

I 1987 ledet han Hemnes Unge Høyre fram til tittelen «Norges beste Unge Høyre-forening». Han var medlem av Hemnes kommunestyre i årene 1987–1993. Tjue år senere ble han aktiv i MDG i Sør-Trøndelag, som valgkampleder i 2013 og fylkesleder i 2014.  

I årene etter ledet den politiske erfaringen til to faglig-politiske bøker om grønn politikk og grønn samfunnsutvikling. Han skriver også om samfunn, politikk og kunnskap på sin egen blogg.

Verker 

 Bøker

2016 Fra evig vekst til grønn politikk
2017 Foucault og den norske barnehagen. En introduksjon til Michel Foucaults analytiske univers
2018 Framtidens Norge. På sporet av et grønnere samfunn
2020 Sosialdemokrati versus nyliberalisme. Norsk styringskunst og samfunnsforming 1814–2020
2022 Grønt manifest

 Andre tekster (utvalg)

 Diskursbegrepet i sosiologisk relieff – Sosiologi i dag 4/2001
 Hvordan kan vi måle dette? – Sosiologi i dag 4/2004
 Samhandling i Trondheim kommune – kunnskapsrapport for Trondheim kommune, 2007
 Styring, statistikk, subjektivitet – Tidsskrift for Samfunnsforskning 1/2008
 The Mutual Construction of Statistics and Society – antologi, redaktør sammen med Ann Rudinow Sætnan og Heidi Mork Lomell samt forfatter av to kapitler, 2010    
 Mangfold – refleksjonsnotat for Integrerings- og mangfoldsdirektoratet (IMDi), 2012
 Hva er bærekraft? – i Samfunnsfag 8 fra Cappelen Damm, 2020

Referanser

Eksterne lenker 
 Svein Hammer i Solum bokvennen forlag
 Svein Hammer i Institutt for filosofi og religionsvitenskap NTNU
 Hammerbloggen – Offisiell nettside/blogg

Norske forfattere
Norske forskere
Personer fra Hemnes kommune